Gedagte vir die dag: Van verslae tot die regte storiesFoto: pixabay.com Jesus het altyd gelykenisse soos hierdie gebruik as Hy met die skare praat. Om die waarheid te sê, Hy het nooit met hulle gepraat sonder om gelykenisse te gebruik nie. (Matteus 13:34) Ek het nog nooit gehoor dat ’n kindjie vir sy of haar ouers sê “vertel my ’n verslag” nie. Nie eens grootmense praat so nie. Tog is ons grootmens-wêreld verslag-gedrewe. As die meeste instellings net ’n verslag ter hand kan hê, is die Kaap Hollands. Maar dit is nie! Verslae verander nie noodwendig die wêreld nie; stories doen dit wel! Ek bedoel nou, die regte stories. Juis om hierdie rede was Jesus ’n storieverteller by uitnemendheid. Sy verhale oor die koninkryk van God het die wêreld aanhoudend onderstebo gedraai. Hy het nuwe deure en vensters op God se goedheid voor diegene oopgemaak wat gehoor het wat Hy wou deel. Lees asseblief weer Jesus se aangrypende stories. Hoor by Hom dat God soos die pa van die verlore seun is wat met oop arms op ons elkeen wag. Hoor by Hom dat net soos God vir die veld gras sorg, Hy ons ook sal versorg. Luister en leef.